РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/241-17

20. новембар 2017. године

Б е о г р а д

З А П И С Н И К

СА ОСМЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у среду, **15. новембра 2017**. године у сали II Дома Народне скупштине са почетком у **12,00 часова**.

 Седницом је председавао мр Иван Костић, председник Одбора.

Седници су присуствовали: Миодраг Линта, заменик председника Одбора и чланови: Блажа Кнежевић, Александар Марковић, , Владо Прим. др Бабић, Марјана Мараш, Мирјана Драгаш, Љиљана Михајловић, Иван др Бауер, Драган Вељковић и заменици чланова: Драган Савкић, Ненад Митровић и Немања Шаровић.

 Са седнице оправдано одсутни: Јадранка мр Јовановић, Александар Чотрић, Владимир Ђурић, Радослав Милојичић, Горан Николић, Филип Стојановић и Дејан Шулкић.

 Поред чланова Одбора седници су присуствовали и узели учешће у раду: Вукман Кривокућа, Управа за сарадњу с дијаспором и Србима у региону Министарства спољних послова; Александар Јаковљевић и Вукан Лавадиновић у име Организације српских студената из иностранства (ОССИ) и Александар Радовановић из Привредне коморе Србије.

Председник Одбора за дијаспору и Србе у Региону мр Иван Костић, отворио је осму седницу и поздравио присутне госте и чланове Одбора.

 Након констатације да постоји кворум и услови за рад и одлучивање, предложио је следећи

**Дневни ред**

1. Повратак дијаспоре у матицу и искоришћеност капацитета наше дијаспоре у подстицању економског и привредног развоја Републике Србије и
2. Разно

На предлог председника, Одбор је једногласно усвојио предложени дневни ред.

Пре преласка на рад по тачкама дневног реда, Одбор је већином гласова усвојио записник са седме седнице. Што се тиче предлога закључака са седме седнице Одбора, председавајући је одложио изјашњавање о предлогу, како би чланови имали времена да детаљније сагледају предложене закључке и дају одређене сугестије, предлоге, допуне или измене писаним путем. Мр Иван Костић је указао на значај закључака, имајући у виду да ће након њиховог усвајања бити упућени Министарству спољних послова и Управи за сарадњу с дијаспором и Србима у региону као органу управе МСП.

Председавајући је подсетио да је Одбор у претходном периоду већу пажњу посветио питањима положаја Срба у региону и изразио очекивање да ће заједнички напори државних органа у наредном периоду допринети побољшању положаја наших сународника у региону. Костић је истакао да је за кретање Србије у позитивном смеру потребно заједничко укључивање и сарадња надлежних министарстава са нашим људима из дијаспоре и то првенствено са младим људима који су отишли из Србије. Одбор за дијаспору и Србе у региону би требао да кроз залагање на изменама и допуне одређених законских решења утиче и анимира младе да се врате из иностранства у матицу. Он је рекао да је, имајући у виду значајан број младих, добро позиционираних у земљама у којима живе, који су у интелектуалном и финансијском смислу од непроцењивог значаја и да је неопходно изналажење модуса за њихово укључивање у економски опоравак Србије. С тим у вези је предложио залагање Одбора за измене закона у сфери пореске политике, кроз пореске олакшице и да тај импулс дају Министарство спољних послова и Влада Републике Србије у циљу бржег укључивања младих повратника у економске и друштвене токове матичне земље. Председавајући је подсетио присутне на успостављену сарадњу са Организацијом српских студената у иностранству, која се бави тематиком повратка младих у Србију. Он је обавестио присутне да је у оквиру Приврене коморе Србије Савет за дијаспору који је у сарадњи са UNDP израдио пројекат у коме је представљено како и на који начин укључити српске инвеститоре из дијаспоре у економске токове у Србији. Најавио да ће на једној од наредних седница Одбора гостовати представници ПКС, који ће представити наведени пројекат. Председавајући је на крају обраћања издвојио два питања: залагање на очувању националног идентитета, српког језика и писма и питање економског развоја Србије.

Александар Јаковљевић, представник Организације српских студената (ОССИ) са седиштем у Београду присутнима је представио као нестраначку организацију, која постоји двадесет година и која окупља десет хиљада српских студената у шеснаест земаља света, а највише представника је у Немачкој и Аустрији. Према проценама ОССИ у свету данас студира између 20-25 хиљада наших студената, од чега три хиљаде у САД и пет хиљада у Бечу. Јаковљевић је у излагању рекао да треба радити на јачању веза између матице и наших студената који студирају у иностранству. Млада високообразована дијаспора се разликује од оне „старе“ дијаспоре, која је у матицу слала значајне суме новца преко дознака. Млади, посебно они добро позиционирани у великим компанијама нису заинтересовани за сарадњу са матичном државом. Ако се постојећи тренд настави, нагласио је Јаковљевић, изгубићемо дијаспору и они ће постати грађани света. Значај ОССИ је што их ова организација умрежава и пружа могућност да остану у контакту са актуелним дешавањима у матици и активно ради на побољшању положају наших студената у иностранству. Он је издвојио три циља организације: помоћ при одласку у иностранство, помоћ при повратку у Србију и промоција Србије у иностранству. Такође је издвојио значајне теме: признавање диплома(нострификација), који је био проблем до пре две године, када се ОССИ укључила и дала свој допринос Министарству просвете, науке и технолошког развоја на изради измена и допуна закона о високом образовању. Он је истакао да је као резултат дошло до смањења бирокртских препрека. Јаковљевић је обавестио присутне да према информацијама којима располаже Министарство ради на изради посебног закона који би се бавио овом тематиком, тј. нострификацијом из разлога што постоје струке које наш шифрарник не признаје и доводи у питање неке дипломе које су општепризнате у свету као што су дипломе са Харварда и сл. Представник ОССИ је од Одбора затражио подршку за иницијативу у циљу ревитализације пројекта из 2010. године, тј.омогућити да два до три наша студента из земаља у којима студирају буду послата на летњу праксу у наше државне институције у трајању 2-3 месеца као и на праксу у нашим ДКП (дипломатско-конзуларним представништвима). Јаковљевић је обавестио Одбор о активностима ОССИ и истакао да је организација израдила брошуру у којој су садржана сва упутсва за студирање у иностранству; Пројекат “Стазама српске културе“ у оквиру кога се спроводи годишњи обилазак наших манастира; пројекат умрежавања успешних људи из Србије са успешним људима из дијаспоре, као и пројекат везан за сарадњу младих са западног балкана. Он је нагласио да се ОССИ бави очувањем идентитета, повезивањем младих, а посебно повратком младих људи у Србију, који ће својим потенцијалом кроз бизнис допринети унапређењу своје матичне земље. Он је рекао да се ОССИ финансира искључиво пројектно, кроз пројекте министарстава, кроз пројекте на универзитетима у свету на којима се организују догађаји или кроз међународне пројекте.

Александар Радовановић, представник Привредне коморе Србије је поздравио присутне и нагласио да ће за седницу Одбора на којој буде разматран најављени пројекат, моћи кроз презентацију да пружи ближе информације и појашњења, као и да ће присутни бити у прилици да поставе питања везана за назначену тематику.

У дискусији је учествоао Вукман Кривокућа у име Управе за сарадњу с дијаспором и Србе у региону МСП, који је подсетио присутне на пројекат из 2004. године: „Упознајмо Србију“.

Мирјана Драгаш, народна посланица, члан Одбора је поздравила залагање Одбора на разматрању значајних питања, као и чињеницу да су посланици у прилици да се упознају са радом организација, попут ОССИ, која се залаже за допринос решавању суштинских питања. Одбор подржава конструктивне предлоге и настојаће да у сарадњи са другим државним органима допринесе реализацији презентованих циљева. Локална самоуправа и други државни органи треба да буду обавештени, тј. информисана о Пројекту, питањима и циљевима, како би могли да уврсте одређене сегменте у план буџета. Драгаш је истакла да Одбор пружа подршку оваквим пројектима и циљевима, наравно уз укључивање Управе за сарадњу с дијаспором и Србима у региону МСП.

Миодраг Линта, заменик председника Одбора је у свом обраћању истакао да тема захтева системски приступ, да је повратак младих у матицу и стављање у економску функцију капацитета којима располажу једно од кључних питања за нашу државу. С обзиром да тема превазилази оквире делокруга Одбора, кроз саветодавну улогу и препоруке Одбор може дати свој допринос. Линта је нагласио да оваква тема захтева серију састанака на нивоу извршне власти, тј. релевантних министарства као што су Министарство привреде, пољопривреде, просвете, Министарство спољних послова и Управе за сарадњу с дијаспором и Србима у региону и Привредне коморе. На тим састанцима били би укључени и представници Одбора за дијаспору и Србе у региону. Потребно је сагледати мере и механизме, који би представљали оквир за реализацију неких од презентованих сегмената. Одбор стоји на располагању за сву помоћ у организацији наведених састанака, као подршка и препоруке када су овакве теме у питању, нагласио је Линта.

По тачки „Разно“ председавајући је обавестио чланове Одбора о два позива српских удружења из региона. Први који је стигао на име народног посланика Александра Чотрића, члана Одбора, упућен од стране Предрага Мандића, председника Печујско-барањског српског удружења да посети Печуј, Мађарска ради учешћа на конференцији „Заједно у циљу очувања и неговања свога“ у периоду од 25-26.новембра 2017. године. Други позив је упућен мр Ивану Костићу, председнику Одбора да заједно са још једним чланом Одбора посети Подгорицу у периоду од 30.новембра до 03. децембра 2017. године ради учешћа на округлом столу: „Употреба српског језика и ћириличног писма у Црној Гори и земљама регона. Позив је упутио др Момчило Вуксановић, председник Српског националног савјета Црне Горе. Одбор се сагласио да двочлана делегација: мр Иван Костић и Александар Марковић посете Црну Гору и у наведеном периоду учествују на округлом столу. Пошто по тачки „Разно“ није више било пријављених за реч, председник је закључио рад осме седнице.

Седница је завршена у 13,40 часова.

 СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић мр Иван Костић